Document ID: /roh_data/filtered/fineweb-2-filterrobots_roh.jsonl.gz/73985

Suenter ils sprints han ins vis ch'i va da far las cursas sin la loipa a Tschierv ch'è vegnida construida a partir dal cumenzament da december. Uschia era il levgiament suenter las emprimas cursas dal Tour de ski en Val Müstair grond. Era tar il responsabel per l'areal e per la loipa, Remo Malgiaritta. Sut questas cundiziuns n'ha el anc mai stuì far ina loipa.
Gia reponderà ina decisiun
La Federaziun internaziunala da skis FIS ha reponderà sia decisiun da la mesemna – da midar il furmat da persecuziun en ina cursa cun partenza da massa. Quai suenter ch'intginas squadras hajan expremì resalvas pertutgant la segirezza da las curridras e dals curriders, scriva la FIS sin sia pagina d'internet.
Traject scursanì
Pervia da las temperaturas chaudas han ins stuì scursanir il traject – quai da 3,3 kilometers sin 2,5 kilometers.
Il president dal comité d’organisaziun, Guido Mittner, è dentant da buna speranza che tut è pront per las cursas da questa fin d'emna:
Ins ha stuì remassar naiv
Plinavant ha Guido Mittner ditg envers RTR ch'igl è vegnì ramassà dapertut anc naiv per preparar la loipa da las cursas ch'han lieu ils 31 da december 2022 ed il prim da schaner 2023. Ils ultims dis èn vegnids transportads cun camiuns radund 250 cubics naiv da l’Engiadin’Ota en la Val Müstair.